3 หุ้นคลายร้อน-ยอดขายน้ำพุ่งดันกำไรไตรมาส 1 โตกว่า 20%
แม้อุณหภูมิในตลาดหุ้นบ้านเราจะไม่ร้อนแรงเท่าแสงแดดช่วงซัมเมอร์ แต่หุ้นกลุ่มเครื่องดื่มกลับกลายเป็นหุ้นสุดฮอต ทำยอดอย่างถล่มทลายเป็นประวัติการณ์ หลังจากเพิ่มกำลังการผลิตอย่างต่อเนื่อง จนตัวเลขกำไรไตรมาส 1 เติบโตมากกว่า 50%
23 เม.ย. 2558

แม้อุณหภูมิในตลาดหุ้นบ้านเราจะไม่ร้อนแรงเท่าแสงแดดช่วงซัมเมอร์ แต่หุ้นกลุ่มเครื่องดื่มกลับกลายเป็นหุ้นสุดฮอต ทำยอดอย่างถล่มทลายเป็นประวัติการณ์ หลังจากเพิ่มกำลังการผลิตอย่างต่อเนื่อง จนตัวเลขกำไรไตรมาส 1 เติบโตมากกว่า 50%
“ข่าวหุ้นธุรกิจออนไลน์” ได้ทำการสำรวจบทวิเคราะห์ในช่วงสัปดาห์ที่ผ่านมาพบว่า มีหลายโบรกเกอร์ได้ทำการวิเคราะห์หุ้นรายตัวในกลุ่มเครื่องดื่มอย่างต่อเนื่อง ซึ่งผลลัพธ์ที่ปรากฏออกมาทำให้คนเล่นหุ้นถึงกับอึ้งไปตามกันเมื่อเห็นโผรายชื่อที่ทำผลงานได้อย่างสุดยอดประกอบไปด้วย SAPPE, ICHI และ OISHI
 

 
โดยหุ้นน้ำดีพรีเซ็นเตอร์หล่ออย่าง SAPPE หรือ บริษัท เซ็ปเป้ จำกัด (มหาชน) ซึ่งบุกตลาดต่างประเทศต่อเนื่อง กลายเป็นตัวชูโรงของ บล.ซีไอเอ็มบี (ประเทศไทย) พร้อมกับให้เหตุผลในการแนะนำหุ้นตัวนี้ว่า ตั้งแต่ปี 58 บริษัทได้กลับมาเน้นจุดแข็งการเป็นผู้นำนวัตกรรมเครื่องดื่มในประเทศ และการกระจายฐานการขายสินค้าไปยังประเทศต่างๆ ทั่วโลก รวมทั้งแผนการขยายตลาดต่างประเทศไปยังประเทศจีน จะทำให้ยอดขายเติบโตก้าวกระโดดกว่า 50% ในอีก 3 ปีข้างหน้า
ทั้งนี้ เชื่อว่าหากสินค้าของบริษัทสามารถติดตลาดในประเทศจีน น่าจะเพิ่ม Upside ต่อผลการดำเนินงานของบริษัท และเพิ่มมูลค่าหุ้นได้อีกประมาณ 5 บาทในปี 59 ซึ่งยังไม่ได้นำไปรวมอยู่ในประมาณการที่ให้ราคาเหมาะสมไว้ที่บริเวณ 37 บาท ขณะที่ราคาหุ้นปิดวานนี้อยู่ที่ 33.75 บาท ปรับตัวลง 0.75 บาทหรือ 2.17% มูลค่าการซื้อขาย 26.21 ล้านบาท ซึ่งราคาหุ้น ณ ตอนนี้มี upside อยู่ที่ 9.63%
 

 
ขณะที่หุ้นแจกเบนซ์อย่าง ICHI หรือ บริษัท อิชิตัน กรุ๊ป จำกัด (มหาชน) บล.เคเคเทรด ประเมินอัตราการเติบโตของกำไรสุทธิปี 58 เพิ่มขึ้น 23% เป็น 1,325 ล้านบาท และมีแนวโน้มเติบโตต่อเนื่องได้อีกหลายปีจากความเป็นผู้นำในธุรกิจชาพร้อมดื่ม และการขยายตลาดในต่างประเทศ ส่งผลให้ตัวเลขรายได้ในช่วงไตรมาส 1 ปี 58 เติบโตอย่างโดดเด่นจนไปถึงไตรมาส 2 ปี 58
โดย ICHI ได้ขยายกำลังการผลิตเป็น 1,200 ล้านขวด เพิ่มขึ้น 20% ในเดือน เม.ย.58 เพื่อรองรับยอดขายช่วงไฮซีซั่นที่จะยาวไปถึงไตรมาส 2 ปี 58 พร้อมกับประเมินกำไรสุทธิในไตรมาส 1 ปี 58 จะอยู่ที่ระดับ 316 ล้านบาท ซึ่งเป็นการเติบโตที่สูงถึง 55% จากไตรมาสก่อน อันเป็นผลมาจากยอดขายเพิ่มขึ้นเป็น 1.85 พันล้านบาทจึงให้ราคาเหมาะสม 23.50 บาท ขณะที่ราคาหุ้นปิดวานนี้อยู่ที่ 22.10 บาทปรับขึ้น 0.20 บาทหรือ 0.91% มูลค่าการซื้อขาย 87 ล้านบาท โดยหุ้นมี upside อยู่ที่ 6.19%
 

 
อีกตัวที่ดุเดือดรับหน้าร้อนอย่าง OISHI หรือ บริษัท โออิชิ กรุ๊ป จำกัด (มหาชน) ก็เพิ่งออกแคมเปญแจกรถยนต์แข่งนั้น บล.ฟิลลิป (ประเทศไทย) มองการแข่งขันในกลุ่มเครื่องดื่มยังคงรุนแรงต่อไป แต่จากกลยุทธ์การบริหารในกลุ่มเครื่องดื่มของผู้ถือหุ้นใหญ่ในการทำตลาดร่วมกันเพื่อเสริมสร้างธุรกิจให้แข็งแกร่ง รวมถึงการขยายตลาดในต่างประเทศเพิ่มขึ้น น่าจะช่วยสนับสนุนต่อการดำเนินงานในกลุ่มเครื่องดื่มของ OISHI ให้กลับมาเติบโตได้อีกครั้ง
สำหรับการดำเนินงานปี 58 ยังคงขยายตัวได้ 2 หลักจากธุรกิจกลุ่มอาหารและเครื่องดื่ม ซึ่งยอดขายจะเพิ่มขึ้น 14% จากปีก่อน โดยการเติบโตของกลุ่มอาหารจะมาจากการเปิดสาขาใหม่ๆ และการเพิ่มแบรนด์ใหม่ๆ ส่วนกลุ่มเครื่องดื่มจะเพิ่มสินค้าใหม่เพิ่มเติมนอกจากกลุ่มชาเชียว และประเมินกำไรสุทธิจะเพิ่มขึ้น 27% จากปีก่อน มาอยู่ที่ระดับ 666 ล้านบาทจึงให้ราคาเหมาะสมที่ 88.75 บาท ขณะที่ราคาหุ้นปิดวานนี้อยู่ที่ 83.00 บาท ปรับขึ้น 3.75 บาท หรือ 4.73% มูลค่าการซื้อขาย 1.55 ล้านบาท โดยหุ้นมี upside อยู่ที่ 6.93%
อนึ่ง การรวบรวมข้อมูลดังกล่าวเป็นการคาดการณ์ของผู้จัดทำ โดยการวิเคราะห์หลักทรัพย์นี้อาจจะมีผลไปในทิศทางเดียวกันหรือตรงกันข้ามกับหลักทรัพย์ที่ทำการวิเคราะห์ก็ได้ ดังนั้น นักลงทุนควรใช้ วิจารณญาณในการลงทุน